Ble selv mistenkt for å ha drept faren
- Alle som har mistet noen de er glade i vet hvilken sorg det er. Da jeg fikk vite at jeg var mistenkt raste verden sammen for andre gang, sier 36-åringen. VG møter ham i barndomshjemmet i Halden sammen med moren Reidun Karlsen (58). I desember er det fem år siden faren og ektemannen Tore Wilhelm Karlsen (59) ble ranet og brutalt drept i en leilighet i ferieparadiset Costambar i Den dominikanske republikk. STOR GRAFIKK: OVERSIKT OVER 49 NORDMENN SOM ER DREPT I UTLANDET Sosial. Omgjengelig. Veldig snill. Slik beskriver familien den livsglade hobbysnekkeren og trailersjåføren fra Halden, som siden 2006 hadde valgt å tilbringe vinterhalvåret i varmere strøk. Nabo slo alarm Det var en kanadisk nabo og golfvenn som slo full drapsalarm da han oppdaget den døde 59-åringen 30. desember 2009. Kun en halvtime tidligere hadde de to avtalt å ta et slag golf i morgensolen. Trolig trodde nordmannen at det var naboen som ringte på døren da han slapp inn ranerne. Da sønnen kom til leiligheten noen timer senere lå faren død på kjøkkenet, kneblet med en klut i munnen. Armer og ben var bundet med tau. - Det var blod overalt. De bildene kommer aldri til å forsvinne fra netthinnen. Det er veldig vanskelig å forklare hva jeg har sett for dem som ikke var der, sier 36-åringen. - Et sjokk Tilbake i Norge satt Reidun alene i det store huset. At hun aldri mer skulle få se smilet til ektemannen gjennom over 30 år, var ikke til å tro. - Det var et sjokk. Et forferdelig sjokk. Jeg satt på andre siden av verden, og følte meg helt hjelpeløs, sier hun. Familien anslår at ranerne fikk med seg maks 640 norske kroner. PC, mobiltelefon og kamera lot de ligge. En 25 år gammel mann ble pågrepet av det lokale politiet etter et lignende ran, men skal senere ha blitt løslatt. Selv mistenkt Da sønnen sommeren 2010 skulle reise tilbake for å besøke sin nåværende kone, kom sjokkbeskjeden: Han var mistenkt for drapet på faren - og etterlyst gjennom Interpol. Ifølge familiens bistandsadvokat, Gunn Marit Indreiten, hevdet politiet at 36-åringen hadde flyktet fra landet uten å avgi forklaring. Videre hevdet politiet at det ikke var tegn til innbrudd eller ytre vold på avdøde, ifølge bistandsadvokaten. - Politiets mistanker var helt grunnløse. Den ytre volden kunne dokumenteres med bilder, og min klient var flere ganger inne til avhør. Da drapet fant sted befant han seg dessuten flere timer unna åstedet, sier Indreiten til VG. I frykt for konsekvensene anbefalte hun likevel 36-åringen å bli i Norge til mistankene var avkreftet. Mistenkt i to år I nærmere to år ble mistankene hengende over ham: Hverken ambassaden i Venezuela, Utenriksdepartementet (UD) eller Kripos fikk innsyn i politidokumentene, ifølge bistandsadvokaten. Først da 36-åringen selv engasjerte to uavhengige lokale advokater, fikk han avkreftet mistanken. - De sa at det lokale politiet truet meg, trolig for å tømme meg for penger, sier 36-åringen. Like etter oppsøkte han norsk politi som kunne opplyse at han ikke var etterlyst av Interpol. - Det at det gikk to år før jeg fikk avklart situasjonen, har vært en enorm belastning. Det var noe som kvernet i hodet døgnet rundt, sier Clas Uno, som får støtte av moren: - Det ble en sak som slet veldig på oss. At det skulle være så vanskelig å innhente de opplysningene, det kan jeg ikke fatte eller begripe, sier hun. Har ikke kunnet jobbe på fem år I ukene etter drapet oppsøkte 36-åringen og hans nåværende kone ulike kontorer. De ville vite hva som hadde skjedd, de måtte få den døde 59-åringen hjem. En gang i uken dro sønnen på sykehuset for å sørge for at faren fikk en nødvendig balsameringssprøyte. - Jeg gikk nærmest rundt i koma, men jeg hadde ikke noe valg. Vi måtte få hjem pappa, sier 36-åringen. Tilbake i Norge fikk haldenseren diagnosen posttraumatisk stresslidelse og kronisk angst. De siste fem årene har han ikke vært i stand til å jobbe. - Jeg har sett og opplevd ting jeg burde vært skjermet for. Den hjelpen jeg har fått har jeg ordnet selv. Sånn har det vært helt siden den dagen jeg gikk inn i leiligheten og så at pappa var drept, forteller han. Forberedt på aldri å få svar Nesten fem år senere lever den lille familien fremdeles i uvissheten. Hva som skjedde med faren og ektemannen er fortsatt et ubesvart spørsmål. Begge er forberedt på aldri å få svar: - En turist fra eller til spiller ingen rolle for det lokale politiet. Norske myndigheter har heller ikke lagt noe press på saken, og da tror jeg det er vanskelig, sier Clas Uno. - Vissheten om at vi trolig aldri får svar, er en stor belastning. Vi er tappet for energi, sier moren. UD ønsker ikke å kommentere enkeltsaker, men pressetalsperson Kristin Enstad sier følgende i en generell uttalelse: - Disse sakene er svært vanskelige for familiene det gjelder. Språk og kulturforskjeller gjør det ikke enklere. Vi har forståelse for at disse familiene har et stort informasjonsbehov, og vi bistår innenfor de rammene vi har. Vi er helt avhengige av samarbeid med lokale myndigheter og den informasjon vi får fra dem, sier Enstad.
I 2009 ble Tore Wilhelm Karlsen (59) ranet og brutalt drept i Den dominikanske republikk. Et halvt år senere sønnen Clas Uno Karlsen (36) sjokkbeskjeden - han var mistenkt for drapet.